**5. Rendkívüli települési támogatás**

**6. §** (1) A Képviselő-testület a létfenntartást veszélyeztető rendkívüli élethelyzetbe került, időszakosan vagy tartósan létfenntartási gonddal küzdő személyek részére eseti jelleggel rendkívüli települési támogatást nyújt.

(2) Az [(1) bekezdés](https://or.njt.hu/eli/724638/r/2015/3#SZ6@BE1) alkalmazásában létfenntartási gond, illetve rendkívüli élethelyzet az Szt. 45. § (4) bekezdésében foglaltakon túl:

a) az egészségmegőrzés érdekében az egészségbiztosítás által nem, vagy csak részben támogatott egészségügyi szolgáltatás igénybevétele, ha a szolgáltatás díja a nyugdíjminimum 30%-át meghaladja;

b) ha a kérelmező önmaga és családja fenntartásáról más módon nem tud gondoskodni és a kialakult helyzet életüket, testi épségüket veszélyezteti;

c) nyugdíjkifizetése valamely ok miatt késik (nyugdíjazás elhúzódása, rokkantsági fok megállapítása);

d) ha a kérelmező alkalmanként jelentkező többletkiadások, különösen betegség, haláleset vagy egyéb, előre nem látható esemény miatt saját és családjában élők létfenntartása veszélyeztetett.

(3) A rendkívüli települési támogatás iránti kérelem benyújtásakor:

a) a hajléktalanság tényét hajléktalan személyeket ellátó intézmény igazolásával,

b) a kórházi kezelést az érintett egészségügyi intézmény igazolásával,

c) a gyógyszerköltséget a gyógyszertár igazolásával,

d) az egészségügyi szolgáltatás igénybevételét az érintett egészségügyi szolgáltató

igazolásával,

e) a fűtés költségét a fűtési szolgáltató igazolásával vagy számlával,

f) temetés költségeiről kiállított számlával

kell bizonyítani.

(4) 2 Rendkívüli települési támogatás állapítható meg annak a személynek, akinek családjában az egy főre jutó jövedelem a szociális vetítési alapnak a 130%-át, egyedül élő esetén a 150%-át nem haladja meg.

(5) A támogatás összegét a kérelmező életkörülményeinek figyelembevételével úgy kell megállapítani, hogy az hathatós segítséget nyújtson a rászorulónak úgy, hogy az egyszeri települési támogatás összege: maximum 20.000 Ft-ig terjedhet.

(6) Rendkívüli települési támogatásként temetési segély állapítható meg annak a személynek, aki az elhunyt személy eltemettetéséről gondoskodott.

(7) Az eltemettető az elhunyt személy temetési költségeihez való hozzájárulás miatt igényelt támogatás iránti kérelmet a temetés napját követő 30 napon belül nyújthatja be.

(8) A temetési segély feltétele, hogy az elhunyt személy utolsó bejelentett lakóhelye a településen legyen, valamint az elhunyt személy eltemettetéséről gondoskodó kérelmező személy is bejelentett lakóhellyel rendelkezzen a településen, továbbá közte és az elhunyt személy között hozzátartozói viszony álljon fenn.

(9) A temetési segély összege a helyben szokásos legolcsóbb temetés költségének 10%-a.

(10) 3 A helyben szokásos legolcsóbb temetés költsége 95 000.-Ft.

(11) Rendkívüli települési támogatásban egy családban élők esetén egyszerre csak egy személy részesülhet.

(12) Rendkívüli települési támogatás állapítható meg jövedelemhatárra tekintet nélkül az alábbi esetekben:

- igazolt, krónikus, hosszantartó betegségből adódó nagyobb összegű váratlan vagy nem tervezhető kiadások

- igazolt krízishelyzet: elemi csapás (pld. tűzkár), természeti csapás (pld. árvíz) stb.

(13) A [(12) bekezdés](https://or.njt.hu/eli/724638/r/2015/3#SZ6@BE12)ben foglalt esetekben a megállapított segély összege maximum 50.000.-Ft lehet.

(14) A rendkívüli települési támogatás természetbeni szociális ellátásként is nyújtható.

(15) Természetbeni ellátás formái jellemzően a következők lehetnek:

- a település élelmiszert forgalmazó boltjaiban kizárólag közvetlen fogyasztásra alkalmas élelmiszerek vásárlására jogosító utalvány, és / vagy

- tisztálkodószer, tüzelő vásárlására jogosító utalvány, és / vagy

- élelmiszert, illetve tartós élelmiszert tartalmazó csomag.